Doložka prednosti 
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: 
Ministerstvo dopravy, pôšt a telekomunikácii Slovenskej republiky
2.	Názov zmluvy: 
Budapeštiansky dohovor o Zmluve na prepravu tovarov po vnútrozemskej vodnej ceste (Dohovor CMNI). Dohovor CMNI podpísali splnomocnenci, plne k tomu zmocnení svojimi vládami v Budapešti dňa 22. júna 2001 na diplomatickej konferencii predstaviteľov európskych štátov.
3.	Účel a predmet zmluvy a jeho úprava v právnom poriadku Slovenskej republiky: 
Účelom Dohovoru CMNI je určenie jednotných pravidiel na prepravu tovarov po vnútrozemskej vodnej ceste. Práva a povinnosti právnických osôb a fyzických osôb upravené v Dohovore CMNI sú, v porovnaní so zákonom č. 338/2000 Z. z.                                o vnútrozemskej plavbe a o zmene a doplnení niektorých zákonov v znení neskorších predpisov (ďalej len „zákon“), špecifikované širšie a podrobnejšie. V Dohovore CMNI sú špecifikované a kvantifikované práva a povinnosti pri preprave tovarov na európskych vodných cestách s cieľom harmonizácie právnych režimov s prihliadnutím na rozvoj vodnej dopravy v členských štátoch Centrálnej komisie pre plavbu na Rýne a Dunajskej komisie v spolupráci s Európskou hospodárskou komisiou Organizácie Spojených národov. Obsah jednotlivých článkov Dohovoru CMNI podstatne širšie špecifikuje, v porovnaní s vnútroštátnym právnym systémom, práva a povinnosti dopravcov                       a prepravcov (fyzických osôb alebo právnických osôb) v preprave tovarov vo vodnej doprave. V článku 1 Dohovoru CMNI uvádzané niektoré pojmy sú aj v zákone v § 7 a 8. Články 3, 6, 8 a 16 Dohovoru CMNI zodpovedajú § 8 a § 9 zákona. Článok 26 Dohovoru CMNI zodpovedá § 36 zákona. Články 7, 10, 11, 13, 14, 18 - 25 a 27 - 32 nie sú upravené zákonom.

4.	Priama úprava práv alebo povinností fyzických osôb alebo právnických osôb: 
Články 2 až 29 Dohovoru CMNI zakladajú práva a upravujú povinnosti fyzických osôb alebo právnických osôb. Ostatné články Dohovoru CMNI nezakladajú práva alebo povinnosti právnických osôb alebo fyzických osôb. Podľa článku 7 ods. 4 Ústavy SR je medzinárodnou hospodárskou mnohostrannou zmluvou všeobecnej povahy, a zároveň je medzinárodnou mnohostrannou zmluvou, ktorá zakladá priamo práva a povinnosti subjektom – štátom, fyzickým aj právnickým osobám.

5.	Úprava predmetu medzinárodnej zmluvy v práve ES/EÚ:
 Dohovor CMNI je v súlade s právom ES/EÚ. V primárnom práve ES je daná problematika
 upravená v V. hlave Zmluvy o založení ES (najmä v čl. 75). V sekundárnom práve ES je
 daná problematika upravená v nasledovných právnych aktoch :
 
•	nariadenie Rady (ES) č.  3921/91 zo 16. septembra 1991, ktorým sa stanovujú podmienky, za ktorých môžu dopravcovia z iných štátov vykonávať prepravu tovaru alebo osôb vnútrozemskou vodnou dopravou v rámci členského štátu,
•	nariadenie Rady (EHS) č. 2919/85 zo 17. októbra 1985 stanovujúce podmienky prístupu k dohodám podľa Revidovaného dohovoru pre plavbu na Rýne, týkajúceho sa plavidiel patriacich Rýnskej plavbe,
•	nariadenie Rady (EHS) č. 1356/96 z 8 júla 1996 o spoločných pravidlách uplatniteľných na vnútrozemskú nákladnú a osobnú vodnú dopravu medzi členskými štátmi z hľadiska slobody poskytovať také dopravné služby,
•	smernica Rady 87/540/EHS z 9. 11. 1987 o prístupe k profesii dopravcov tovaru vo vnútroštátnej a medzinárodnej vodnej doprave a o vzájomnom uznávaní diplomov, osvedčení a iných úradných dokumentov kvalifikácie na túto profesiu.

Právo Európskej únie vo vzťahu k problematike prepravy tovarov po vnútrozemských   vodných cestách neprijalo komplexný právny akt zohľadňujúci prepravu tovarov vo väzbe na práva a povinnosti prepravcov a dopravcov.

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Ide o medzinárodný dohovor, ktorý je podľa článku 7 ods. 4  Ústavy SR medzinárodnou hospodárskou zmluvou všeobecnej povahy, a ktorý priamo zakladá práva alebo povinnosti fyzických osôb alebo právnických osôb, preto sa vyžaduje pred jeho ratifikáciou súhlas Národnej rady Slovenskej republiky. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Ide o medzinárodný dohovor podľa článku 7 ods. 5, ktorý priamo zakladá práva alebo povinnosti fyzických osôb alebo právnických osôb a z toho dôvodu má prednosť pred zákonmi Slovenskej republiky a na jeho vykonanie nie je potrebný zákon.

8.	Dopady prijatia medzinárodnej zmluvy, ktorá má prednosť pred zákonmi na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácia z dôvodu duplicity):
Na vykonávanie tohto medzinárodného dohovoru nie je potrebné meniť, zrušiť ani prijať žiadny právny predpis. Dohovor sa týka zákona č. 338/2000 Z. z. o vnútrozemskej plavbe            a o zmene a doplnení niektorých zákonov v znení neskorších predpisov.